Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 154/13/3301	Bánovce nad Bebravou, 12.6.2013
EEČ : 2-23-13-2013

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Bánovce n/Bebravou
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 16.04.2013 v čase okolo 15.00 hod v rodinnom dome v obci XXXXX č. 127 po predchádzajúcich vulgárnych urážkach adresovaných mal. XXXXX, nar. XXXXX, bytom XXXXX č. 127, prišiel na schody vedúce z chodby do garáže,  kde tu v prítomnosti  XXXXX, jeho otca, sa s nožom v pravej ruke začal verbálne vyhrážať maloletému poškodenému slovami „ keď XXXXX príde hore, tak uvidí“, čo zdôraznil pohybom ruky, v ktorej držal nôž, smerom k poškodenému, v dôsledku čoho toto jeho konanie vzbudilo u poškodeného dôvodnú obavu o jeho život a zdravie, pričom k zraneniu osôb nedošlo,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod ČVS:ORP-141/BN-BN-13 zo dňa 16.4.2013 podľa § 199 ods. 1 Trestného poriadku začal trestné stíhanie pre prečin nebezpečného vyhrážania podľa § 360 ods. 1, ods. 2 písm. a, b) Trestného zákona s poukazom k § 138 písm. a) Trestného zákona a § 139 ods. 1 písm. a, c) Trestného zákona na skutkovom základe uvedenom v predmetnom uznesení.

Uznesením povereného príslušníka Obvodného oddelenia PZ Bánovce nad Bebravou pod ČVS:ORP-141/BN-BN-13 bolo dňa 17.4.2013 podľa § 206 ods. 1 Trestného poriadku rozhodnuté o vznesení obvinenia XXXXX pre prečin nebezpečného vyhrážania podľa § 360 ods. 1, ods. 2 písm. a, b) Trestného zákona s poukazom k § 138 písm. a) Trestného zákona a § 139 ods. 1 písm. a, c) Trestného zákona na skutkovom základe uvedenom v citovanom uznesení.

V priebehu prípravného konania bol vo veci vypočutý obvinený XXXXX, ktorý spáchanie skutku poprel. Boli vypočutí svedkovia XXXXX, XXXXX, XXXXX, XXXXX a poškodená XXXXX, boli zabezpečené správy o obvinenom, odpis registra trestov, ako aj ďalšie dôkazy. 

V priebehu vyšetrovania bol vypracovaný znalecký posudok z odboru zdravotníctvo a farmácia, odvetvie psychiatria č. 104/2013, z ktorého záverov vyplýva, že u obvineného XXXXX sa jedná a aj v čase spáchania trestnej činnosti sa jednalo o závažnú duševnú chorobu, v dôsledku ktorej nevedel a nemohol rozpoznať protiprávnosť svojho konania a ani ovládať toto konanie, pričom v znaleckom posudku je ďalej konštatované, že pobyt obvineného XXXXX na slobode je pre spoločnosť nebezpečný z psychiatrického hľadiska, pričom znalci doporučujú uložiť mu ochranné psychiatrické liečenie ústavnou formou.

 V zmysle § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Vykonaným dokazovaním bolo preukázané, že stíhaný skutok sa stal a spáchal ho obvinený XXXXX, avšak pri posudzovaní jeho trestnej zodpovednosti bola zistená u obvineného prítomnosť závažnej duševnej choroby, ktorou obvinený trpel i v čase spáchania skutku. Obvinený v dôsledku duševnej choroby nemohol a nevedel rozpoznať protiprávnosť svojho konania a ani ovládať toto konanie, čím je v zmysle § 23 Trestného zákona vylúčená jeho trestná zodpovednosť.

Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
 
Vzhľadom k vyššie uvedeným skutočnostiam prokurátorka okresnej prokuratúry  rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lucia Horvátová
prokurátorka